એક સમય એવો હતો કે માતા-પિતા પોતાના બાળકોને લગ્ન પછી કેવી રીતે જીવન જીવવુ તેની સમજ આપતા પરંતુ આજે આ સમજ યુવાનો ક્લાસિસમાં જઇ રૃપિયા ભરી મેળવે છે. વડીલો અને જાણકારો હંમેશાં કહેતા આવ્યા છે કે લગ્ન, ચાહે લવ હોય કે એરેન્જ મેરેજ અંતે તો ગાડી એક જ પાટા પર આવે છે. એટલે કે પ્રેમ કરતા હોવ ત્યારે સમય સૌથી સુંદર હોય છે. દુનિયામાં બધુ જ પ્રાપ્ત કર્યાનો આનંદ હંમેશાં ચહેરા પર રહેતો હોય છે. એવી જ રીતે એરેન્જ મેરેજમાં સગાઇ પછીના અને લગ્ન પહેલાના દિવસો ખૂબ જ સુંદર હોય છે દરેક સપનુ સાકાર થઇ જશે તેવી અનેક આશાઓ બંધાઇ જતી હોય છે. પરંતુ ખરો ખેલ તો લગ્ન પછી શરૃ થતો હોય છે. બંને પરિસ્થિતિમાં લગ્નના છ-સાત મહિનામાં રિયાલિટી સામે આવી જાય છે. જે યુવાનો સહજતાથી સ્વીકારી શકતા નથી. લગ્ન પહેલા જે સાસુ માતા જેવી અને નણંદ બહેનપણી જેવી લાગતી હોય છે તે લગ્ન બાદ સૌથી મોટા વિલન બની ગયા હોય તેવી ફિલિંગ્સ થાય છે. જ્યારે યુવકોનું પણ એવું જ હોય, તેમને પણ લાગે છે કે સસરા કે સાળાઓ બરોબર માન નથી આપતા. આવા કારણોસર પ્રેમીમાંથી પતિ-પત્ની બનેલા કપલ એક-બીજાથી દૂર થતા જાય છે અને અંતે ના બનવાનું બને છે.